Plaasaanvaller swaar gestraf | Maroela Media
Thulani Hloniphani Sibiya (38) is Woensdag swaar gevonnis nadat hy vroeër skuldig bevind is aan die moord op Billy van Rooyen (37) en sy skoonpa, Ronnie Lombard (62), verlede jaar op hul plaas naby Vryheid.
Kapt. Nqobile Gwala, provinsiale polisiewoordvoerder van KwaZulu-Natal, het Woensdag gesê Sibiya het in die Madadeni-hooggeregshof verskyn waar hy twee lewenslange tronkstrafvonnisse opgelê is met 'n bykomende tronkstraf van 40 jaar.
Sibiya se vonnis volg nadat hy skuld beken het op twee aanklagte van moord, twee van poging tot moord, een van gewapende roof en een van ontvoering.
Altesaam agt verdagtes is in hegtenis geneem nadat 'n groep mans in April verlede jaar op die plaas in die Swart Umfolozi-distrik, naby Gluckstadt, toegeslaan het.
Maroela Media het vroeër berig Van Rooyen en Lombard is doodgeskiet en twee familielede is in die aanval beseer. Die verdagtes het met 'n onbevestigde bedrag kontant gevlug. Die saak is by die Gluckstadt-polisie ingedien waarna die ondersoek deur die provinsiale taakspan oorgeneem is.
Ses van die verdagtes is steeds in aanhouding en hul verhoor is van die middel van April tot die middel van Mei volgende jaar op die hofrol geplaas.
Die sewende verdagte, Bongani Miya (36), is ure ná sy inhegtenisneming in aanhouding dood. Die polisie het vroeër gesê hy het homself glo in 'n toilethokkie met 'n bedlaken opgehang.
Well done. Die res mag nie minder as 14 jaar kry nie al het hul nie die sneller getrek nie.
Dis goed om te weet dat daar swaarder straf gegee word vir die sinnelose moorde. Hoop net dat hulle al die skuldiges wat op vryevoet is sal aankeer.
Nie goed genoeg nie…hulle moet almal die tou kry…
Check iemand op of al die misdadigers wel fisies hul vonnisse uitdien
Ek is bitter dankbaar vir die swaar straf, maar die doodstraf sou goedkoper vir die belastingbetaler gewees het.